14. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 217 της 3/16 Σεπτ. 1999 (ΦΕΚ Α΄ 187) Εκπροσώπηση Δημοσίου σε δίκες κατά πράξεων των τελωνειακών αρχών Αθήνας, Πειραιά και Θεσσαλονίκης. Έχοντας υπόψη: 1.Τις διατάξεις: α)Της παρ. 4 του άρθρ. 25 του Νόμ. 2717/1999 «Κώδικας Διοικητικής Δικονομίας» (Α΄ 97). β)Του άρθρ. 29 Α΄ του Νόμ. 1558/1985, όπως συμπληρώθηκε με το άρθρ. 27 του Νόμ. 2081/1992 «Ρύθμιση του θεσμού των Επιμελητηρίων, τροποποίηση των διατάξεων του Νόμ. 1712/1987 για τον εκσυγχρονισμό των επαγγελματικών οργανώσεων των εμπόρων, βιοτεχνών και λοιπών επαγγελματιών και άλλες διατάξεις» (Α΄ 154) και τροποποιήθηκε με την παρ. 2α του άρθρ. 1 του Νόμ. 2469/1997 (Α΄ 38). 2.Το γεγονός ότι από τις διατάξεις του παρόντος δεν προκαλείται δαπάνη σε βάρος του Κρατικού Προϋπολογισμού. 3.Τη 336/1999 γνωμοδότηση του Συμβουλίου της Επικρατείας, μετά από πρόταση των Υπουργών Οικονομικών και Δικαιοσύνης, αποφασίζουμε: Άρθρο μόνο.- Σε δίκες κατά πράξεων των τελωνειακών αρχών Αθήνας Πειραιά και Θεσσαλονίκης, το Δημόσιο μπορεί να εκπροσωπηθεί ενώπιον των τακτικών διοικητικών δικαστηρίων, οποιουδήποτε βαθμού, από ανώτερο υπάλληλο της αμέσως προϊστάμενης διεύθυνσης καθεμιάς από τις αρχές αυτές. Στον Υπουργό Οικονομικών, αναθέτουμε τη δημοσίευση και εκτέλεση του παρόντος Προεδρικού Διατάγματος. 